Broj: 711-I-302-M-26/23-02-21

Zagreb, 06. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davoria Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Anamarije Škopac Pamić, vršiteljice dužnosti ravnatelja JavRegionalnog koordinatora Istarske županije za europske programe i fondove - Coordinatore regionale della Regione Istriana per i programmi e fondi europei (u daljnjem tekstu: Regionalni koordinator Istarske županije),** za davanjem mišljenja Povjerenstva, na 203. sjednici, održanoj 06. veljače 2023., daje sljedeće

**MIŠLJENJE**

1. **Anamarija Škopac Pamić povodom obavljanja funkcije vršiteljice dužnosti ravnateljice Javne ustanove Regionalni koordinator Istarske županije smatra se obveznicom iz članka 3. stavka 1. točke 63. ZSSI-a te je povodom obnašanja navedene dužnosti dužna Povjerenstvu podnijeti imovinsku karticu.**
2. **U odnosu na obveznicu Anamariju Škopac Pamić beziznimno se primjenjuje članak 7. točke d) ZSSI-a, međutim, nije suprotno odredbama ZSSI-a da Anamarija Škopac Pamić kao vršiteljica dužnosti ravnatelja ustanove te ravnateljica ustanove iz točke I. izreke ostvari pravo na uvećanje osnovne plaće po osnovi stečenog akademskog stupnja doktora znanosti, magistra znanosti, odnosno akademskog naziva sveučilišni specijalist, ako je to pravo** **propisano zakonom, drugim općim aktom ili općim aktom ustanove kojim se uređuju njena materijalna prava.**

Obrazloženje

Zahtjev za davanjem mišljenja Povjerenstva podnijela je Anamaria Škopac Pamić, vršiteljica dužnosti ravnatelja ravnatelja Javne ustanove Regionalni koordinator Istarske županije. U knjigama ulazne pošte Povjerenstva zahtjev je zaprimljen 26. siječnja 2023. pod poslovnim brojem 711-U-1257-M-26/23-01-5, povodom kojeg se vodi predmet broj M-26/23.

Člankom 3. stavkom 1. točkom 63. ZSSI-a, propisano je da su ravnatelji, odnosno predsjednici uprava regionalnih i loklanih razvojnih agencija obveznici u smislu navedenoga Zakona.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da na temelju članka 8. stavka 1. stavka 3. ZSSI-a traži mišljenje vezano za primjenu odredbi ZSSI-a pod okolnostima vršenja dužnosti ravnateljice javne ustanove Regionalni koordinator Istarske županije iz Pule.

Obveznica u zahtjevu navodi kako je temeljem zahtjeva za razrješenje sa dužnosti privremene ravnateljice Patrizie Bosich iz osobnih razloga, dana 28. prosinca 2022. godine Upravno vijeće navedene javne ustanove donijelo Odluku o razrješenju privremene ravnateljice Patrizie Bosich te Odluku o imenovanju Anamarie Škopac Pamić, iz Labina vršiteljicom dužnosti ravnatelja ustanove Regionalni koordinator Istarske županije s danom 29. prosinca 2022. godine, do imenovanja ravnatelja javne ustanove na temelju provedenog javnog natječaja. Stupanje na dužnost vršiteljice dužnosti ravnatelja bilo je neophodno kako bi se osigurao kontinuitet u radu javne ustanove do imenovanja ravnatelja javne ustanove po redovitoj proceduri u javnom natječaju, propisano odredbama Zakona o ustanovama („Narodne novine" broj 76/93, 29/97, 47/99, 35/08, 127/19 i 151/22) i općim aktima javne ustanove.

Obveznica traži mišljenje Povjerenstva je li li obvezna podnijeti imovinsku karticu kao vršiteljica dužnosti ravnatelja javne ustanove, ukoliko ne podnese prijavu na javni natječaj za izbor i imenovanje ravnatelja/ice javne ustanove koji će se provesti u zakonskom roku, a pozivajući se na mišljenje Povjerenstva Broj: 711-1-1832-M-337/22- 02-23 od 06. svibnja 2022.

Ujedno traži obrazloženje je li vršitelj dužnosti ravnatelja u obvezi podnijeti imovinsku karticu radi gore opisanih razloga, vezano za primjenu odredbe članka 7. točke d. ZSSI-a.

Naime, pozivajući se na mišljenje Povjerenstva Broj; 711-I-665-M-397/22-02-21 od 14. listopada 2022. godine, traži mišljenje je li u suprotnosti sa odredbama ZSSI-a da vršitelj dužnosti ravnatelja javne ustanove, odnosno ravnatelj javne ustanove imenovan temeljem provedenog javnog natječaja ostvaruje pravo na uvećanje osnovice plaće po osnovi stečenog akademskog stupnja doktora znanosti, akademskog stupnja magistra znanosti, odnosno akademskog naziva sveučilišni specijalist, ako je to pravo propisano općim aktom javne ustanove Regionalni koordinator Istarske županije, odnosno Pravilnikom o radu.

Člankom 37. stavcima 1. i 2. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da je ravnatelj voditelj ustanove ako zakonom nije drugačije određeno te je propisano da ravnatelj organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima, pri čemu je odgovoran za zakonitost rada ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Obveznica će navedenu funkciju obavljati u vremenskom periodu koji nije određen do imenovanja ravnatelja.

U slučaju vršitelja dužnosti ravnatelja ustanove radi se o dužnosti koja se obnaša u kraćem razdoblju, u pravilu do godine dana, stoga Povjerenstvo smatra da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti ravnatelja ustanove imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Povjerenstvo stoga zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. točke 63. ZSSI-a, kojeg obvezuju zabrane i ograničenja propisana tim Zakonom, na istovjetan način kao i ravnatelja regionalne razvojne agencije.

Slijedom navedenog Anamarija Škopac Pamić povodom obavljanja funkcije vršiteljice dužnosti ravnatelja ravnatelja Javne ustanove Regionalni koordinator Istarske županije smatra se obveznicom iz članka 3. stavka 1. točke 63. ZSSI-a te je povodom obnašanja navedene dužnosti dužna Povjerenstvu podnositi imovinsku karticu.

Povjerenstvo ističe kako je iznimno, primjenom članka 8. stavka 1. ZSSI-a, kojim je propisano da je obveznik dužan urediti svoje privatne poslove kako bi se spriječio predvidljivi sukob interesa u pravilu u roku od 60 dana od dana izbora ili imenovanja na javnu dužnost, u odnosu na osobe koje su prvi put postale obveznici podnošenja imovinske kartice stupanjem na snagu tog Zakona uvažilo novonastalu situaciju te omogućilo takvim zatečenim obveznicima koje u trenutku stupanja na dužnost nisu obvezivale odredbe ZSSI-a primjeren roka za razrješenje okolnosti obnašanja javne dužnosti, dok su isti u suprotnom slučaju obvezni podnijeti imovinsku karticu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Povjerenstvo je dana 31. siječnja 2022. dalo Smjernicu Broj: 711-I-134-R-34/22-01-17, kojom je ukazano obveznicima navedenima u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, da ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti, sukladno članku 7. točci d) ZSSI/21-a.

Nadalje Povjerenstvo je je dana 12. travnja 2022. dalo dopunu Smjernice Broj: 711-I-518-R-34/22-02-17. u kojoj je pojašnjeno da obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati određene novčane primitke, jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.

Dodatne naknade koje su navedene u Smjernici Povjerenstva Broj: 711-I-134-R-34/22-01-17, kao i oni primici koji ne predstavljaju dodatne naknade, a koji su navedeni u Dopuni Smjernice Broj: 711-I-518-R-34/22-02-17 ne predstavljaju numerus clausus jednih i drugih primitaka, već su isti navedeni kao primici koje obveznici uobičajeno ostvaruju.

Dodatak na plaću za akademski stupanj ne može se smatrati dodatnom naknadom za poslove obnašanja javne dužnosti, budući da se ne radi o dodatnom materijalnom pravu proizašlom iz radnog odnosa, već o čimbeniku koji se uzima u obzir prilikom izračuna plaće, ovisno o završenom stupnju obrazovanja.

Slijedom navedenog u odnosu na obveznicu Anamariju Škopac Pamić beziznimno se primjenjuje članak 7. točka d ZSSI-a, međutim, nije suprotno odredbama ZSSI-a da Anamarija Škopac Pamić vršiteljica dužnosti ravnatelja ravnatelja ustanove Regionalni koordinator Istarske županije ostvari pravo na uvećanje osnovne plaće po osnovi stečenog akademskog stupnja doktora znanosti, magistra znanosti, odnosno akademskog naziva sveučilišni specijalist, ako je to pravo propisano zakonom ili drugim općim aktima, pa tako i općim aktima Javne ustanove Regionalni koordinator Istarske županije, kojim se uređuju materijalna prava.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Anamarija Škopac Pamić, putem e-mail adrese
2. Objava na internetskoj stranici Povjerenstva
3. Pismohrana